Dohrajú amatéri svoje súťaže?!
Športy majú momentálne v našej krajine nútenú pauzu pre riziko šírenia vírusu. Uplynulý týždeň sa najprv zrušili stretnutia mládežníckych celkov a neskôr sa pozastavenie činnosti do 22. marca týkalo aj mužských súťaží, pričom od pondelka sa rozbieha už tretí týždeň bez futbalového zápolenia. Kompetentní neustále monitorovali a sledujú vývoj pandémie, no konečné slovo má vláda SR a krízový štáb. Aj preto z dôvodu novoprijatých opatrení štátnymi orgánmi Športovo-technická komisia ZsFZ odložila na neurčito všetky plánované stretnutia od termínu 23. 3. 2020 až do odvolania. "Každá jedna alternatíva v snahe dohrať súťaž dáva klubom ešte nádej hrať o niečo. Myslím, že by sa dal ligový kolotoč predĺžiť do leta, lenže to všetko závisí od vývoja celej situácie. Určite by bolo dobré, aby sa k danej otázke vyjadrili šéfovia a sponzori tímov. Treba zobrať do úvahy aj pripravenosť futbalistov, pretože momentálne sa netrénuje," uviedol tréner Imeľa a predseda TMK ZsFZ Milan Pavlovič, po ktorom sme oslovili kormidelníka a prezidenta MFK Vrbové Petra Majerníka: "Ťažko sa v tejto chvíli hľadá odpoveď na riešenie situácie. Mám rád futbal a bol by som rád, ak by sa liga s prísnymi bezpečnostnými opatreniami dokončila aj za cenu hrať v júni. Musíme myslieť na fakt, že hráči potrebujú dobré dva týždne na prípravu pred naskočením do súťaže. Chalani sa síce udržujú v kondícií , no vo vzduchu visia zbytočné zranenia. Aj profesionáli by mali problém fungovať dva mesiace v zápasovom rytme streda – sobota, nedeľa. Stále je to len hra a zdravie máme iba jedno. Značná smola by to bola pre lídrov tabuliek, ktorí pomýšľajú na postup."
Všetky súťaže riadené SFZ sú pozastavené do 30. apríla a stretnutia sú odložené na neurčito. Medzi profesionálmi prebieha neustála príprava na možný návrat do ligového kolotoča, avšak za mimoriadnych bezpečnostných pravidiel. Drvivá väčšina amatérskych celkov v súčasnosti netrénuje, pričom hráči sa snažia zdržiavať vo svojich domovoch. "Naozaj ťažká a citlivá téma. Zdravie je na prvom mieste a podľa mňa by sa to asi malo radšej zrušiť. Nevieme odhadnúť, kedy sa šírenie zastaví, a nikde nie je napísané, že po spustení súťaží sa to nebude opätovne šíriť. Je úplne zrejmé, že odložené kolá ešte budú pribúdať. Dlhodobo sme na postupe pracovali, no, žiaľ, musíme byť realisti a prijať situáciu takú, aká je," povedal predseda TJ Družstevník Radimov Peter Biskupič. Aktuálne plynie už tretí týždeň nútenej prestávky v regiónoch a pomaly sa začínajú vynárať otázky práve o zrušení celého ročníka. "Jednoznačne som názoru nedohrať túto sezónu. Ak sa nezačne do desiatich dní, sme bez šance to stihnúť. Hráči v regiónoch sú amatéri a chodia do školy a práce. Niektorí sú zamestnaní v nemocniciach, v policajnom i hasičskom zbore. Ak by sa, nedajbože, pri výkone svojho povolania nakazili, mohlo by to ohroziť zdravie celého tímu, respektíve by smeroval do karantény. V tejto chvíli sa prikláňam k myšlienke predsedu SsFZ pána Parša, že budeme radi, keď začne nový ročník v auguste. Úprimne mi je ľúto celkov, ako Myjava či Častkovce, ktoré mali skvelú jeseň a na jar mali postupové ambície," vyjadril sa pre ZsFZ šéf klubu OFK Dynamo Malženice Peter Macho a po ňom nadviazal prezident MŠK Považská Bystrica Ján Panák: "Za mňa ukončiť. Je potrebné sa pozrieť na situáciu a prípravu celkov, pretože tréningový cyklus z bezpečnostných dôvodov neprebieha. Dôležitejšie je teraz starať sa o zdravie a kvitujem, že sa myšlienka o zrušení rieši už v predstihu. Ekonomická situácia v krajine sa dotkne aj amatérov a veľa klubov bude v enormne ťažkej situácii."
Slovenský futbalový zväz zrušil do 31. mája všetky reprezentačné zrazy vrátane výberov regionálnych a oblastných futbalových zväzov. Ohrozená ja aj organizácia druhého kvalifikačného kola Regions cup, v rámci ktorej mal výber ZsFZ vycestovať na jeseň do San Marína. "Ľudia by sa nemali zahrávať so svojím zdravím. Všetkým nám futbal chýba. Nikto nevie povedať, dokedy budú súťaže pozastavené. Chlapci nie sú profesionáli, živí ich práca. Do úvahy by pripadali anglické týždne, ale neviem si predstaviť, ako by sa to dalo zosúladiť. Ďalšia vec je, že ja ako rodič neviem, či by som pustil dieťa momentálne niekam na zápas. Rodiny majú podľa mňa iné starosti ako futbal," reagoval na situáciu predseda FKM Nové Zámky Július Varga a svoje povedal k problematike i manažér klubu Lednické Rovne Ľuboš Dubový: "Dali sme do prípravy množstvo energie. Zápasy nám chýbajú, avšak reálne sa bude musieť odložiť 5 či 6 kôl a to je na dohrávky veľa. Naši hráči robia na zmeny a neviem si predstaviť, ako by sa stále uvoľňovali z práce. S danou porciou duelov v takom krátkom čase by prišlo i k zraneniam. Deti budú mať čo robiť, aby naskočili späť do školských lavíc. Už teraz je neskoro a zdravý rozum – podľa mňa – káže nehrať." Na záver pridal zopár slov i tréner roka 2019 a Spartaka Myjava Ladislav Hudec, ktorý s Kopaničiarmi v súčasnosti vedie v najvyššej krajskej súťaži: "Je to obrovská škoda, pretože sme mali sezónu výborne rozbehnutú. Hoci všetci veríme v dohratie ligy, keď ide o zdravie, musíme rešpektovať aj prípadný koniec sezóny."